Kegyelem nektek és békesség Istentől a mi Atyánktól és az Úr Jézus Krisztustól!

Róm 14, 13-19  
*Ne ítélgessük hát többé egymást, hanem azt ítéljétek meg inkább, miként nem okoztok a testvéreteknek megütközést vagy botránkozást. 14Tudom, és meg vagyok győződve az Úr Jézus által, hogy semmi sem tisztátalan önmagában, hanem csak ha valaki valamit tisztátalannak tart, annak tisztátalan az. 15Ha pedig testvéred valamilyen étel miatt megszomorodik, máris letértél a szeretet útjáról: ne tedd tönkre ételeddel azt, akiért Krisztus meghalt. 16Vigyázzatok, ne káromolják azt a jót, amelyben részesültetek. 17Hiszen az Isten országa nem evés és ivás, hanem igazság, békesség és öröm a Szentlélekben, 18mert aki így szolgál Krisztusnak, az kedves Isten előtt, és megbízható az emberek előtt. 19Arra törekedjünk tehát, ami a békességet és az épülést szolgálja.*

Krisztusnak elkötelezett Gyülekezet!

Talán nem vagyok azzal egyedül, hogy már gyerekként is rendkívül tudott bosszantani, sőt, haragra tudott gerjeszteni, ha valamelyik társam az óvodában lerombolta például a másik homokvárát. Nem egyszerűen az értelmetlen rombolás az, ami ilyenkor bosszantotta, bosszantja a mai napig az embert, hanem sokkal inkább az igazságtalanság, az a tudat, hogy valaki elhiszi, hogy joga van rombolni, hogy valamilyen gondolatom alapján kárt okozhatok a másiknak.  
Lerombolni persze nem csak homokvárat lehet a homokozóban, vagy fegyverekkel otthonokat egy háborúban, hanem mi magunk is bőven tudunk rombolni a hétköznapjainkban is.   
Rombolni akár hitet is lehet, ahogyan arról mai alapigénkben Pál apostol is ír.   
A római gyülekezetben a hitben megerősödöttek ugyanis rombolni kezdték a hitben gyengébbeket, mert olyan dolgokat kezdtek elvárni tőlük, amit ők már felismerhettek a hit által, a többiek azonban még nem és így széthúzást, viszálykodást és szakadást szítottak. Hiába is volt alapvetően igazuk, ha csak a hittélek menti vitát vizsgáljuk. Így szólal meg mai igénk kezdő mondata: „*Ne ítélgessük hát többé egymást, hanem azt ítéljétek meg inkább, miként nem okoztok a testvéreteknek megütközést vagy botránkozást”*.  
Ott és akkor az áldozati hús és annak elfogyasztása volt az egyik ilyen kérdés, de valójában a Tóra mindennapi életre vonatkozó törvényeinek a megtartását állították szembe, a Krisztusban kapott szabadsággal, azaz azzal, hogy egyedül Krisztus kegyelme által lehet hitünk, bűnbocsánatunk, örök életünk.   
Igazságot szóltak a tanítás szempontjából? Igen. Igazuk volt? Nem, mert ez Krisztus igazsága kell, hogy legyen és maradjon nem sajátíthatja ki az ember. Mert, ha a mi igazságunkká válik, akkor nagyon könnyen marad ki hirtelen belőle, a szeretet és a kegyelem szava.  
Ez a hozzáállás pedig már nem egy régi történet csak, hanem a mai hívőknek is sajnos mindennapi valósága.

Ott áll előttünk is, ma is, felnőttként is a kérdés: lerombolni akarok valamit, vagy az építkezésben vágyakozok segíteni?  
Mert itt bizony tetten érhető minden emberi szó és tett, csak fel kell tennem önmagamnak a kérdést: Tényleg segíteni akarom őt? – nem magam, hanem a másikat!  
Vállalom őszinte odaadással végig a folyamatot, mikor intem a másikat? Csak a kritika, az okoskodás hangján szólalok meg, vagy taposok bele a másik életébe, vagy tényleg odaállok teljes lényemmel a másik mellé és odaszánom magam a testvérért való szolgálatba?  
Pál apostol így inti a római gyülekezetet: „*15Ha pedig testvéred valamilyen étel miatt megszomorodik, máris letértél a szeretet útjáról: ne tedd tönkre ételeddel azt, akiért Krisztus meghalt. 16Vigyázzatok, ne káromolják azt a jót, amelyben részesültetek.”*. Igen, keménynek tűnhet, de nagyon igaza van Pálnak. Már csak étellel is, amivel a magam igazságát kezdem hirdetni, a magam bírálatát a másik felett, már azzal is valóban, szó szerint káromolom és tönkre teszem az Isten kegyelmet hirdető igazságát a testvér számára. Csak rombolok és semmit se építek, maximum csak a saját magam bálványszobrát.

A roskadozó épületet le kell bontani igen, mert veszélyes és hasztalan. De aztán nem állhatok ott a törmelékek között, mint aki jól végezte dolgát! Ott kell lennem a tisztítás teljes folyamatában és az építkezésben is addig, amíg végül az új, jó rendben megépült ház ünnepére össze nem tud gyűlni a testvérek gyülekezete!  
Ez a keresztény ember felelőssége a másikért! Nem a kritika, nem a bíráskodás önmagában - csomagoljuk akármilyen szép köntösbe is!   
Mert persze lehet azt hangoztatni, hogy „építő jellegű kritikát mondok”, de ez csak akkor lesz igaz, ha tényleg ott vagyok minden erőmmel az építkezés teljes folyamatában.   
Ha csak a romboló, bíráló lépésnél vagyok jelen, akkor hangoztathatom, hogy jó szándékkal mondtam, de valójában csak romboltam, nem építettem semmit se. A segítő szándék az nem állhat meg a magam igazánál, az emberi okoskodásnál, vagy bíráskodásnál. A keresztény ember segítő, sőt mondjuk ki: mentő akarata az egészen Krisztus igazságáig megy el a testvérrel, nem hagyja ott a bajban lévőt az első lépés után!  
Nekünk mindenki számára – és ne feledjük, ebbe a mindenkibe mi magunk is benne vagyunk – a Krisztusban kapott kegyelem, szeretet, békesség a cél. Az a hit, nem pedig a saját, vagy a többség önhittsége.

Ez pedig nagyon kemény hitpróbákat és igazán mély önvizsgálatot kíván. Nem kevesebbet, mint a krisztusi alázat valóságának megélését követeli tőlünk. Így kell a szánkat kinyitni és a kezünket emelni minden alkalommal! Így kell komolyan vennünk, hogy: „*16Vigyázzatok, ne káromolják azt a jót, amelyben részesültetek.”*.  
Lehet, hogy igazságot mondasz? Lehet. Lehet, hogy a másik tényleg „le van maradva” a hitben? Lehet.  
De mi a megoldás ilyenkor? Az, hogy lehagyod egy sajnálkozó tekintettel? Az, hogy elrohansz mellette és odakiáltod, hogy „Igyekezz már jobban! Fuss már gyorsabban a pályádon!”?   
Vagy talán le kellene tudnod időnként lassítani a másikért? Nem inkább bíztatni és támogatni, vele és érte futni lenne ilyenkor a kötelességed, hogy együtt ünnepelhessetek majd a célba érve?   
*„Amit tehát szeretnétek, hogy az emberek veletek cselekedjenek, ti is ugyanazt cselekedjétek velük”* – ismerős ez a mondat testvérek?  
A Krisztus követése, a keresztény hit, az nem egy önjobbító tréning, nem öncélú vallás. Vannak ilyenek a világban, de mi nem erre kaptunk utat Jézus Krisztusban. Ha így lenne, akkor nem kell az istentisztelet, nem kell a gyülekezet! Akkor elküldöm mindenkinek a prédikációt, meg a bibliaóra anyagát aztán mindenki otthon bizonygathatja az Úrnak, hogy ő nagyon érti és bizony rendkívül elkötelezett Krisztus követő. De ez nem a kereszténység.  
Elköteleződni Krisztus mellett kell. De ez azt jelenti, hogy kötelezem magam az Ő szeretetére, az Ő alázatára, az Ő igazságára.   
Te elkötelezted így magad Krisztus mellett? Vagy csak megkötözted magad a saját elvárásaiddal, a büszkeségeddel és a magamutogató vallásosságoddal? Te elkötelezett, vagy megkötözött vagy?

Exaudi vasárnapja van. Az Isten népe Urához kiált, hogy hallja meg hangját, tartsa meg a kísértések között és könyörüljön rajta. *„Halld meg, Uram, hangomat, hozzád kiáltok! Könyörülj rajtam, és hallgass meg, Istenem!”*  
De ez a kiáltás, ez nem vállhat felelősséghárítássá. Nem mondhatjuk: Uram én rombolok, kritizálok, sértegetek csak, Te pedig építs, gyógyíts, rakj rendet utánam!  
Ha próbálunk keresztények lenni, akkor nem, hogy nem épülést, erősödést, hanem csak még több szakadást fogunk látni és tapasztalni. Elszakadunk egymástól, elszakítunk másokat Krisztustól, mert mi is elszakadunk a Megváltó Úrtól.   
Ne elszakítók, ne elszakadottak legyünk, hanem ennek a gyülekezetnek, ennek a háznak, a Krisztus egyházának építői! Legyél elkötelezett építő Krisztus szeretetével és, akkor mi mind meg fogjuk már ma tapasztalni az Isten országát így, ahogyan Pál ír róla alapigénkben: „*17Hiszen az Isten országa nem evés és ivás, hanem igazság, békesség és öröm a Szentlélekben”*. Vállaljátok így a rátok bízott testvért, vállaljátok így az Isten országának építését, hogy mind megtapasztalhassuk, hogy milyen nagy kegyelem az Isten kiáltó népének, a Krisztus egyházának tagjának lenni! Így legyen! Ámen